*Príloha č. 9 PpP*

Postupy realizácie platieb pre jednotlivé systémy financovania

1. Pri projektoch realizovaných v rámci fondov EÚ je možné uplatniť financovanie systémom:

* predfinancovania
* zálohových platieb
* refundácie (priebežnej platby)
* tranže (implementácie finančných nástrojov)

1. **Jednotlivé ŽoP môže prijímateľ predkladať len na jeden z uvedených systémov, tzn. že výdavky realizované z poskytnutého predfinancovania nemôže prijímateľ kombinovať s výdavkami uplatňovanými systémom refundácie v rámci jednej ŽoP.** V takom prípade prijímateľ predkladá samostatne ŽoP (zúčtovanie predfinancovania) a samostatne ŽoP (priebežná platba).
2. Kombinovanie systému predfinancovania so systémom zálohových platieb je možné iba za podmienky, že sú jasne identifikované typy výdavkov (rozpočtové položky projektu) určené pre systém predfinancovania a systém zálohových platieb na účely výpočtu maximálnej výšky poskytnutej zálohovej platby bez rizika vzájomného prekrývania sa, t. j. výdavok, ktorý je deklarovaný v rámci systému zálohových platieb nie je možné aplikovať v rámci systému predfinancovania a naopak. Prijímateľ v spolupráci s riadiacim orgánom pred prvou žiadosťou o poskytnutie zálohovej platby zabezpečí identifikáciu jednotlivých typov výdavkov (rozpočtových položiek projektu), ktoré budú financované systémom zálohovej platby.
3. V prípade využívania systému zálohových platieb je ŽoP (poskytnutie zálohovej platby, zúčtovanie zálohovej platby) predkladaná vždy samostatne za prijímateľa a samostatne za partnera/resp. užívateľa (t. j. v jednej ŽoP nie je možné kombinovať nárokované finančné prostriedky prijímateľa a nárokované finančné prostriedky partnera/resp. užívateľa.
4. V prípade využívania systému predfinancovania a systému refundácie nemusí byť ŽoP (poskytnutie predfinancovania, zúčtovanie predfinancovania, priebežná platba) predkladaná samostatne za prijímateľa a samostatne za partnera/resp. užívateľa (t. j. v jednej ŽoP je možné kombinovať nárokované finančné prostriedky prijímateľa a nárokované finančné prostriedky partnera/resp. užívateľa).
5. Prijímateľ je povinný predložiť poskytovateľovi informácie o monitorovacích údajoch na úrovni projektu, stave realizácie aktivít projektu, identifikovaných problémoch a rizikách na projekte ako aj o ďalších informáciách v súvislosti s realizáciou projektu vo formáte stanovenom poskytovateľovi.

**Systém predfinancovania**

1. V rámci systému predfinancovania sa poskytujú platby **na základe prijímateľom predložených, dosiaľ nezaplatených účtovných dokladov** (v lehote splatnosti) vystavených dodávateľom.
2. Pri využití systému predfinancovania sa vyplácanie prijímateľov uskutočňuje v dvoch etapách:

* **etape poskytnutia predfinancovania** a
* **etape zúčtovania predfinancovania.**

1. Predfinancovanie sa poskytuje do momentu dosiahnutia maximálne 100 % aktuálnej výšky celkových oprávnených výdavkov na projekte (v prípade kombinácie systémov financovania sa zohľadňuje celková výška finančných prostriedkov poskytnutá všetkými využívanými systémami financovania, t. j. suma každej uhradenej žiadosti o platbu prijímateľa sa počíta do jednej spoločnej sumy, ktorá vyjadruje sumárny stav percentuálneho čerpania celkových oprávnených výdavkov na projekt k aktuálnemu obdobiu).
2. Prijímateľ je povinný poskytnuté predfinancovanie zúčtovať v rovnakom pomere a za rovnaké kategórie regiónov, v akom/za ktoré mu boli prostriedky EÚ a ŠR na spolufinancovanie poskytnuté. K jednej ŽoP (poskytnutie predfinancovania) môže prijímateľ predložiť jednu alebo viac ŽoP (zúčtovanie predfinancovania).
3. Pre splnenie povinnosti zúčtovať 100 % každého poskytnutého predfinancovania (každej jednej poskytnutej platby predfinancovania samostatne) sa považuje:
4. odoslanie žiadosti o platbu (zúčtovanie predfinancovania) prijímateľom elektronicky cez verejnú časť ITMS na SO, najneskôr v lehote do 10 pracovných dní odo dňa aktivácie rozpočtového opatrenia/pripísania finančných prostriedkov na účte prijímateľa a súčasne
5. schválenie žiadosti o platbu (zúčtovanie predfinancovania) predloženej v zmysle bodu a) SO, alebo
6. vrátenie poskytnutého predfinancovania, resp. vrátenie nezúčtovaného rozdielu poskytnutého predfinancovania prijímateľom SO v lehote najneskôr **do 10 pracovných dní** od ukončenia lehoty na zúčtovanie.

**Etapa poskytnutia predfinancovania**

1. Prijímateľ po začatí realizácie aktivít projektu a nadobudnutí účinnosti Zmluvy o poskytnutí NFP (ďalej len „Zmluva“) predkladá poskytovateľovi ŽoP (poskytnutie predfinancovania) **elektronicky prostredníctvom ITMS**, resp. spôsobom uvedeným v PpP. V rámci ŽoP prijímateľ uvedie nárokované finančné prostriedky projektu podľa skupiny výdavkov podľa Zmluvy.
2. Výkon kontroly a úhrady ŽoP (poskytnutie predfinancovania) poskytovateľ zabezpečí v lehote najneskôr **do 80 (osemdesiat) kalendárnych dní** od doručenia ŽoP podľa zákona o finančnej kontrole a audite a Príručky k finančnému riadeniu fondov EÚ.
3. Poskytovateľ v prípade zistenia nedostatkov vyzve prijímateľa, aby v stanovenej lehote doplnil/upravil ŽoP, pričom v uvedenom prípade lehota na výkon kontroly ŽoP môže byť pozastavená. Poskytovateľ je oprávnený v prípade potreby počas výkonu kontroly ŽoP (poskytnutie predfinancovania), vyčleniť časti nárokovaných finančných prostriedkov z predloženej ŽoP (napr. ak sa poskytovateľ rozhodne nefinancovať výdavky prebiehajúceho skúmania a pozastaví schvaľovanie predmetných výdavkov do času ukončenia skúmania).
4. **ITMS** automaticky odošle notifikáciu o úhrade ŽoP kontaktnej osobe prijímateľa uvedenej na ŽoP, resp. poskytovateľ zabezpečí informovanie prijímateľa.
5. Prijímateľ môže pristúpiť k úhrade účtovných dokladov dodávateľovi/zhotoviteľovi aj pred pripísaním finančných prostriedkov na účte prijímateľa, avšak za podiel zdroja EÚ a ŠR na spolufinancovanie nie skôr, ako po predložení ŽoP (poskytnutie predfinancovania). Prípadné úroky z omeškania platby voči dodávateľovi/zhotoviteľovi znáša samotný prijímateľ. Prijímateľ nesie zodpovednosť za využitie vhodného systému financovania.
6. Prijímateľ je povinný do **10 (desiatich) pracovných dní** odo dňa aktivácie rozpočtového opatrenia/pripísania finančných prostriedkov poskytnutého predfinancovania na jeho účte previesť prostriedky EÚ, štátneho rozpočtu na spolufinancovanie a vlastných zdrojov dodávateľovi/zhotoviteľovi a predložiť poskytovateľovi zúčtovanie poskytnutého predfinancovania.

**Etapa zúčtovania poskytnutého predfinancovania**

1. Po poskytnutí predfinancovania je prijímateľ povinný zúčtovať 100 % každého poskytnutého predfinancovania najneskôr do **10 (desať) pracovných dní** odo dňa aktivácie rozpočtového opatrenia/pripísania týchto prostriedkov na jeho účte. Ku každej schválenej ŽoP (poskytnutie predfinancovania) prijímateľ predkladá poskytovateľovi jednu alebo viac ŽoP (zúčtovanie predfinancovania) elektronicky prostredníctvom ITMS.
2. Ku každej schválenej ŽoP (poskytnutie predfinancovania) prijímateľ predkladá poskytovateľovi samostatnú ŽoP (zúčtovanie predfinancovania).
3. Prijímateľ v rámci zúčtovania poskytnutého predfinancovania predkladá spolu so ŽoP výpis z bankového účtu/vyhlásenie banky o úhrade výdavkov potvrdzujúci príjem prostriedkov EÚ a ŠR na spolufinancovanie (originál alebo kópiu), ako aj skutočnú úhradu nárokovaných finančných prostriedkov. Ak je to relevantné prijímateľ aj partner predkladajú v ŽoP (zúčtovanie poskytnutia predfinancovania) ELÚR (rozpis úhrad k položke) preukazujúci príjem prostriedkov ŠR.
4. Výkon kontroly a úhrady ŽoP (zúčtovanie predfinancovania) poskytovateľ zabezpečí v lehote najneskôr **do 30 (tridsať) kalendárnych** dní od doručenia ŽoP v zmysle zákona o finančnej kontrole a audite a Príručky k finančnému riadeniu fondov EÚ.
5. Poskytovateľ v prípade zistenia nedostatkov vyzve prijímateľa, aby v stanovenej lehote doplnil/upravil ŽoP, pričom v uvedenom prípade lehota na výkon kontroly ŽoP môže byť pozastavená.
6. Poskytovateľ je oprávnený v prípade potreby počas výkonu kontroly ŽoP (zúčtovanie predfinancovania), vyčleniť časti nárokovaných finančných prostriedkov z predloženej ŽoP (napr. ak obsahuje výdavky, ktoré sú predmetom prebiehajúceho skúmania).
7. V prípade, ak bola ŽoP (zúčtovanie predfinancovania) znížená o sumu neoprávnených výdavkov, reálne teda nedochádza k zúčtovaniu poskytnutého predfinancovania v 100 % výške poskytnutého predfinancovania, poskytovateľ zašle prijímateľovi žiadosť o vrátenie finančných prostriedkov na sumu nezúčtovaného rozdielu poskytnutého predfinancovania a postupuje podľa príručky pre prijímateľa.
8. Nezúčtovaný rozdiel predfinancovania je prijímateľ povinný (na základe vzájomnej komunikácie s poskytovateľom) vrátiť poskytovateľovi čo najskôr, **najneskôr do 10 (desiatich) pracovných dní** od ukončenia lehoty na zúčtovanie. Prijímateľ vráti nezúčtovaný rozdiel každého jedného poskytnutého predfinancovania samostatne. Ak vznikne nezúčtovaný rozdiel poskytnutého predfinancovania v dôsledku neukončeného prebiehajúceho skúmania, prijímateľ nie je povinný vrátiť nezúčtovaný rozdiel poskytovateľovi až do ukončenia prebiehajúceho skúmania. V prípade vrátenia sumy nezúčtovaného rozdielu z vlastnej iniciatívy prijímateľa, prijímateľ pred zrealizovaním úhrady finančných prostriedkov oznámi poskytovateľovi výšku vrátenia nezúčtovaného rozdielu prostredníctvom ITMS. Zároveň najneskôr **do 10 (desať) pracovných dní** od ukončenia lehoty na zúčtovanie poskytnutého predfinancovania vráti sumu nezúčtovaného rozdielu poskytovateľovi. Pri realizácii úhrady bankovým prevodom prijímateľ uvedie správny, automaticky ITMS generovaný variabilný symbol. V prípade, ak je prijímateľom štátna rozpočtová organizácia a prostriedky prijaté rozpočtovým opatrením alebo časť z nich nevyčerpala, vracia nezúčtovaný rozdiel poskytnutého predfinancovania na prvok štátneho rozpočtu určený poskytovateľom rozpočtovým opatrením.Pri vrátení prijímateľ postupuje v zmysle zmluvy o poskytnutí NFP.
9. Za zúčtovanie poskytnutého predfinancovania sa považuje aj vrátenie celej sumy poskytnutého predfinancovania. resp. vrátenie nezúčtovaného rozdielu poskytnutého predfinancovania.

**Systém zálohových platieb**

1. Systém zálohových platieb sú oprávnení využívať všetci prijímatelia, pričom poskytovateľ a prijímateľ sú povinní zvážiť vhodnosť využívania kombinácie jednotlivých systémov financovania predovšetkým vo vzťahu k typu výdavkov a charakteru projektových aktivít.
2. Pri využití systému zálohových platieb sa vyplácanie prijímateľov uskutočňuje v dvoch etapách:

* **etape poskytnutia zálohovej platby a**
* **etape zúčtovania zálohovej platby.**

1. Zálohové platby sú prijímateľovi poskytované maximálne do výšky:

* **80 % z** NFP/identifikovaných typov výdavkov (rozpočtových položiek projektu) určených na financovanie systémom zálohovej platby v prípade projektu s dĺžkou realizácie do 12 mesiacov a vrátane, alebo
* **40 %** z NFP/ identifikovaných typov výdavkov (rozpočtových položiek projektu) určených na financovanie systémom zálohovej platby v prípade projektu s dĺžkou realizácie viac ako 12 mesiacov.

1. Uvedené limity môžu byť dočasne navýšené o sumu výdavkov, ktoré platobný orgán neschválil v súhrnnej žiadosti o platbu a ktoré sú predmetom prebiehajúceho skúmania.
2. V prípade projektov, ktoré okrem prijímateľa realizujú aj partneri, sa v oboch prípadoch maximálna výška zálohovej platby vypočíta na rovnakom princípe, avšak samostatne pre prijímateľa a samostatne pre partnera.
3. Zálohové platby sú poskytované **pomerne za prostriedky EÚ a ŠR na spolufinancovanie**, a to najskôr po nadobudnutí účinnosti Zmluvy a začatí realizácie aktivít projektu, resp. na základe poskytovateľom schváleného zúčtovania predchádzajúcej poskytnutej zálohovej platby.
4. Zálohové platby sa poskytujú až do momentu dosiahnutia maximálne 100 % aktuálnej výšky celkových oprávnených výdavkov na projekte (v prípade kombinácie systémov financovania sa zohľadňuje celková výška finančných prostriedkov poskytnutá všetkými využívanými systémami financovania, t. j. suma každej uhradenej ŽoP prijímateľa sa počíta do jednej spoločnej sumy, ktorá vyjadruje sumárny stav percentuálneho čerpania celkových oprávnených výdavkov na projekt k aktuálnemu obdobiu).
5. V prípade zníženia celkových oprávnených výdavkov sa zálohová platba poskytuje do momentu dosiahnutia maximálne 100 % aktuálnej výšky celkových oprávnených výdavkov.
6. Prijímateľ je povinný zálohové platby zúčtovať v rovnakom pomere za prijímateľa/partnera/užívateľa a za rovnaké kategórie regiónov, v akom/za ktoré mu boli prostriedky EÚ a ŠR na spolufinancovanie poskytnuté. K jednej ŽoP (poskytnutie zálohovej platby) môže prijímateľ predložiť jednu alebo viac ŽoP (zúčtovanie zálohovej platby).
7. Za zúčtovanie 100 % každej poskytnutej zálohovej platby sa považuje:

* **odoslanie ŽoP** (zúčtovanie zálohovej platby) prijímateľom elektronicky cez verejnú časť ITMS poskytovateľovi najneskôr v posledný deň obdobia 12 mesiacov odo dňa aktivácie rozpočtového opatrenia/pripísania finančných prostriedkov na účte prijímateľa a súčasne;
* **schválenie ŽoP** (zúčtovanie zálohovej platby) predloženej v zmysle bodu a), poskytovateľom alebo
* **vrátenie poskytnutej zálohovej platby**, resp. vrátenie nezúčtovaného rozdielu do 100 % každej poskytnutej zálohovej platby poskytovateľovi podľa kap. 6.2.4 Príručky k finančnému riadeniu fondov EÚ.

11. Povinnosť zúčtovať 100 % každej poskytnutej zálohovej platby v lehote 12 mesiacov odo dňa aktivácie rozpočtového opatrenia/pripísania finančných prostriedkov na účte prijímateľa sa vzťahuje aj na prípady zjednodušeného vykazovania výdavkov a aj na prípady zúčtovania výdavkov prebiehajúceho skúmania.

12. Na konci rozpočtového roka môže poskytovateľ po dohode s prijímateľom (štátnou rozpočtovou organizáciou) rozhodnúť o poskytnutí nižšej zálohovej platby, a to len do výšky potrebnej na realizáciu projektových aktivít do konca príslušného roka. V nasledujúcom rozpočtovom roku môže poskytovateľ poskytnúť ďalšiu zálohovú platbu pri dodržaní podmienky, že súčet poskytnutých zálohových platieb nesmie prekročiť maximálny limit, ktorým môže prijímateľ disponovať.

**Etapa poskytnutia zálohovej platby**

1. Prijímateľ po začatí realizácie aktivít projektu a nadobudnutí účinnosti Zmluvy predkladá ŽoP (poskytnutie zálohovej platby) poskytovateľovi **elektronicky prostredníctvom ITMS.** V rámci sprievodného listu prijímateľ uvedie, na aký účel plánuje využiť poskytnutú zálohovú platbu (refundácia miezd, nákup HW a softwaru a podobne). Podporná dokumentácia sa pri poskytnutí zálohovej platby nepredkladá.
2. Výkon kontroly a úhrady ŽoP (poskytnutie zálohovej platby) poskytovateľ zabezpečí v lehote najneskôr **do 30 (tridsať) kalendárnych dní** od doručenia ŽoP podľa zákona o finančnej kontrole a audite a Príručky k finančnému riadeniu fondov EÚ.
3. Poskytovateľ v prípade zistenia nedostatkov vyzve prijímateľa, aby v stanovenej lehote doplnil/upravil ŽoP, pričom v uvedenom prípade lehota na výkon kontroly ŽoP môže byť pozastavená.
4. **ITMS** **automaticky odošle notifikáciu o úhrade ŽoP** kontaktnej osobe prijímateľa uvedenej na ŽoP, resp. poskytovateľ zabezpečí informovanie prijímateľa.

**Etapa zúčtovania zálohovej platby**

1. Po poskytnutí zálohovej platby je prijímateľ povinný každú poskytnutú zálohovú platbu **priebežne zúčtovávať,** pričom **najneskôr do 12 mesiacov** odo dňa aktivácie rozpočtového opatrenia/pripísania finančných prostriedkov na účte prijímateľa je prijímateľ **povinný zúčtovať 100 % sumy každej poskytnutej zálohovej platby**. Prijímateľ nesie zodpovednosť za časový manažment zúčtovania zálohovej platby z pohľadu zabezpečenia dostatočnej vlastnej finančnej likvidity. Ak zálohová platba bola poskytnutá v maximálnej možnej výške a prijímateľ si nárokuje poskytnutie ďalšej zálohovej platby, poskytovateľ môže zabezpečiť úhradu finančných prostriedkov až po schválení ŽoP (zúčtovanie zálohovej platby) poskytovateľom v relevantnej výške.
2. Prijímateľ predkladá poskytovateľovi ŽoP (zúčtovanie zálohovej platby) elektronicky **prostredníctvom ITMS**. V rámci ŽoP (zúčtovanie zálohovej platby) prijímateľ uvedie nárokované finančné prostriedky podľa skupiny výdavkov v podľa Zmluvy.
3. Prijímateľ spolu so ŽoP (zúčtovanie zálohovej platby) predkladá dokumentáciu definovanú v Prílohe č. 1 Pokyny k predkladaniu dokumentácie k ŽoP Príručky pre prijímateľa vydanej zo strany Riadiaceho orgánu, zverejnenej na <https://eurofondy.gov.sk/dokumenty-a-publikacie/metodicke-dokumenty/>. Prijímateľ je oprávnený do ŽoP (zúčtovanie zálohovej platby) zahrnúť aj výdavky, ktoré uhradil pred dňom aktivácie rozpočtového opatrenia/pripísania finančných prostriedkov za zdroj EÚ a ŠR na spolufinancovanie na účte prijímateľa (prijímateľ štátna rozpočtová organizácia môže predmetné uplatňovať len v rámci rozpočtového roka).
4. Výkon kontroly a úhrady ŽoP (zúčtovanie zálohovej platby) poskytovateľ zabezpečí v lehote najneskôr **do 80 (osemdesiat) kalendárnych dní** od doručenia ŽoP v zmysle zákona o finančnej kontrole a Príručky k finančnému riadeniu fondov EÚ.
5. Poskytovateľ v prípade zistenia nedostatkov vyzve prijímateľa, aby v stanovenej lehote doplnil/upravil ŽoP, pričom v uvedenom prípade lehota na výkon kontroly ŽoP môže byť pozastavená.
6. Poskytovateľ je oprávnený v prípade potreby počas výkonu kontroly ŽoP (zúčtovanie zálohovej platby), vyčleniť časti nárokovaných finančných prostriedkov z predloženej ŽoP (napr. ak obsahuje výdavky, ktoré sú predmetom prebiehajúceho skúmania).
7. V prípade, ak prijímateľ najneskôr do skončenia lehoty na zúčtovanie poskytnutej zálohovej platby nedodrží podmienky stanovené na zúčtovanie poskytnutej zálohovej platby (nepredloží ŽoP (zúčtovanie zálohovej platby) v objeme dostatočnom na zúčtovanie každej jednej poskytnutej zálohovej platby), je povinný najneskôr do **10 (desať) pracovných dní** od ukončenia lehoty na zúčtovanie poskytnutej zálohovej platby vrátiť nezúčtovaný rozdiel zálohovej platby.
8. V prípade vrátenia sumy nezúčtovaného rozdielu z vlastnej iniciatívy prijímateľa, prijímateľ pred zrealizovaním úhrady finančných prostriedkov oznámi poskytovateľovi výšku vrátenia nezúčtovaného rozdielu prostredníctvom verejnej časti ITMS (v prípade potreby si prijímateľ sumy na vrátenie za jednotlivé zdroje financovania vopred odsúhlasí s poskytovateľom). Zároveň **najneskôr do 10 (desať) pracovných dní** od ukončenia lehoty na zúčtovanie poskytnutej zálohovej platby vráti sumu nezúčtovaného rozdielu poskytovateľovi. Pri realizácii úhrady prijímateľ uvedie správny, automaticky ITMS generovaný variabilný symbol. Vo vzťahu k sledovaniu povinnosti zúčtovania poskytnutej zálohovej platby, bude možné akceptovať vrátenie sumy nezúčtovaného rozdielu poskytovateľovi prijímateľom z vlastnej iniciatívy, iba v prípade, ak platba obsahuje správny, automaticky ITMS generovaný variabilný symbol. V opačnom prípade bude platba vrátená sprostredkovateľským orgánom ako mylná platba.

**Systém refundácie**

1. Systém refundácie sú oprávnení využívať všetci prijímatelia vrátane prijímateľov finančných nástrojov. **Pri systéme refundácie sa prostriedky EÚ a ŠR na spolufinancovanie preplácajú v pomere stanovenom na projekt na základe skutočne vynaložených výdavkov prijímateľom**, tzn. že prijímateľ je povinný realizovať výdavky najskôr z vlastných zdrojov[[1]](#footnote-1) a tie mu budú pri jednotlivých platbách refundované v pomernej výške. Každá platba prijímateľovi z prostriedkov EÚ a ŠR na spolufinancovanie je realizovaná len do výšky súčtu pomeru prostriedkov EÚ a ŠR na spolufinancovanie schváleného na projekt.
2. Prijímateľ po začatí realizácie aktivít projektu a nadobudnutí účinnosti Zmluvy predkladá poskytovateľovi ŽoP (refundácia) **elektronicky prostredníctvom ITMS**. V rámci formulára ŽoP prijímateľ uvedie nárokované finančné prostriedky podľa skupiny výdavkov podľa Zmluvy.
3. Prijímateľ spolu so žiadosťou o platbu predkladá dokumentáciu definovanú v príručke pre prijímateľa a v Prílohe č. 1 Pokyny k predkladaniu dokumentácie k ŽoP.
4. Výkon kontroly a úhrady ŽoP (refundácia) poskytovateľ zabezpečí v lehote najneskôr **do 80 (osemdesiat) kalendárnych dní** od doručenia ŽoP podľa zákona o finančnej kontrole a audite a Príručky k finančnému riadeniu fondov EÚ.
5. Poskytovateľ v prípade zistenia nedostatkov vyzve prijímateľa, aby v stanovenej lehote doplnil/upravil ŽoP, pričom v uvedenom prípade lehota na výkon kontroly ŽoP môže byť pozastavená.
6. Poskytovateľ je oprávnený v prípade potreby počas výkonu kontroly ŽoP (refundácia), vyčleniť časti nárokovaných finančných prostriedkov z predloženej ŽoP (napr. ak obsahuje výdavky, ktoré sú predmetom prebiehajúceho skúmania).
7. **ITMS** **automaticky odošle notifikáciu o úhrade ŽoP** kontaktnej osobe prijímateľa uvedenej na ŽoP, resp. poskytovateľ zabezpečí informovanie prijímateľa.

**Preddavkové platby**

1. **Preddavkovou platbou sa rozumie úhrada finančných prostriedkov zo strany prijímateľa v prospech dodávateľa/zhotoviteľa vopred, t. j. pred dodaním dohodnutých tovarov/ poskytnutím služieb alebo vykonaním stavebných prác**; v bežnej obchodnej praxi sa používa aj pojem ,,záloha alebo preddavok“ a pre doklad, na základe ktorého sa úhrada realizuje sa používa aj pojem „zálohová faktúra alebo preddavková faktúra“. Preddavková platba sa vzťahuje na obchodné vzťahy medzi prijímateľom a dodávateľom/zhotoviteľom. Preddavkovou platbou sa nefinancujú podporné aktivity projektu.
2. Úhrada preddavkovej platby, t. j. reálny úbytok finančných prostriedkov na strane prijímateľa musí byť realizovaná v období oprávnenosti výdavkov a v súlade s oprávneným obdobím pre výdavky stanovené vo výzve a v Zmluve.
3. Využitie preddavkových platieb musí byť v súlade s podmienkami verejného obstarávania a rovnako musí byť v súlade s podmienkami zmluvy uzavretej medzi prijímateľom a dodávateľom/zhotoviteľom a bežnou obchodnou praxou. Možnosť poskytovania preddavkových platieb preto musí byť súčasťou pôvodnej zmluvy uzavretej medzi prijímateľom a dodávateľom/zhotoviteľom, ktorá bola výsledkom verejného obstarávania, keďže poskytovanie preddavkových platieb v prípade dodatku k pôvodnej zmluve by predstavovalo zmenu ekonomickej rovnováhy a preto je takýto dodatok neprípustný.
4. Dodávateľ/zhotoviteľ, ktorý je platiteľ DPH, je na základe prijatého preddavku, povinný vystaviť prijímateľovi faktúru najneskôr do **15 (pätnásť) kalendárnych dní** od prijatia preddavku a následne vystaviť zúčtovaciu faktúru pri reálnom dodaní tovaru/služieb/stavebných prác. Dodávateľ/zhotoviteľ, ktorý nie je platiteľ DPH je povinný vystaviť zúčtovaciu faktúru pri reálnom dodaní tovaru/služieb/stavebných prác.
5. **Predmet plnenia (tovary, služby, stavebné práce), ktorý bol uhradený na základe preddavkovej platby musí byť skutočne dodaný v čase realizácie projektu,** **najneskôr do 12 mesiacov** od poskytnutia preddavkovej platby dodávateľovi/zhotoviteľovi.
6. Prijímateľ zahrnie účtovné doklady, na základe ktorých bola, resp. bude preddavková platba uhradená, do ŽoP (poskytnutie / zúčtovanie predfinancovania, resp. zúčtovanie zálohovej platby). Pri využívaní preddavkových platieb prijímateľ nie je povinný predkladať samostatné ŽoP obsahujúce výlučne účtovné doklady, na základe ktorých bola, resp. bude preddavková platba uhradená, pri dodržaní podmienky, že ŽoP sa predkladá len na jeden z uvedených systémov financovania.
7. Prijímateľ predkladá poskytovateľovi zúčtovanie preddavkovej platby na formulári Doplňujúce údaje k preukázaniu dodania predmetu plnenia, ktorý je prílohou č. 11 príručky pre prijímateľa.
8. Maximálny limit pre výšku preddavkovej platby poskytovateľ:
9. v prípade národných projektov stanoví individuálne v závislosti od charakteru projektu a po dohode s prijímateľom;
10. v prípade dopytovo-orientovaných projektov stanovil maximálne do výšky 95 % (kumulatívne) z celkových oprávnených výdavkov zákazky, pri zohľadnení životného cyklu a míľnikov projektu, v súlade s použitým systémom financovania projektu. Pri zálohových platbách je poskytovateľ oprávnený prijímateľovi poskytnúť zálohovú platbu maximálne do výšky 40 % z relevantnej časti rozpočtu zodpovedajúcej 12 mesiacom realizácie aktivít projektu.
11. Overenie dodania predmetu plnenia zabezpečí poskytovateľ v rámci výkonu kontroly projektu v súlade s kapitolou Kontrola/audit projektu.
12. Výdavok spĺňa všetky ostatné podmienky oprávnenosti výdavkov a Zmluvy.
13. Preddavkové platby je možné uplatňovať len v prípade využitia systému zálohových platieb a systému predfinancovania, resp. ich kombinácie s refundáciou, pričom prijímateľ výdavky za preddavkové platby nepredkladal v rámci ŽoP (priebežná platba).
14. Nárokované finančné prostriedky/deklarované výdavky, ktoré sa viažu k preddavkovým platbám, zahrnuté do ŽoP (poskytnutie predfinancovania/zúčtovanie zálohovej platby) je poskytovateľ povinný vyčleniť.
15. Poskytovateľ vykoná **administratívnu finančnú kontrolu ŽoP** obsahujúcich preddavkové platby v súlade s postupmi uvedenými v kapitole Administratívna finančná kontrola ŽoP príručky pre prijímateľa.
16. Pri ŽoP (poskytnutie zálohovej platby) vo vzťahu k financovaniu projektu, v rámci, ktorého sú využívané preddavkové platby, je v kompetencii poskytovateľa posúdiť opodstatnenosť a reálnosť požiadavky prijímateľa na poskytnutie zálohovej platby.
17. V prípade využívania preddavkových platieb, za účtovný doklad sa považuje doklad (tzv. zálohová alebo preddavková faktúra), na základe ktorého je uhrádzaná preddavková platba prijímateľom dodávateľovi/zhotoviteľovi.
18. Poskytovateľ informuje platobný orgán, že predložená ŽoP (zúčtovanie zálohovej platby) obsahuje výdavky viažuce sa k preddavkovým platbám, zároveň zašle platobnému orgánu informáciu o overení dodania predmetu plnenia, pričom poskytovateľ je oprávnený pozastaviť platby pre projekt alebo jeho časti v prípade prebiehajúceho skúmania, resp. v prípade uplatňovania preddavkových platieb do času preukázania dodania predmetu plnenia alebo ak má podozrenie, že vznikli nedostatky v postupe prijímateľa, partnera, užívateľa alebo osoby, ktorá má k prijímateľovi, partnerovi alebo užívateľovi vzťah dodávateľa tovarov, prác alebo služieb pri realizácii projektu .
19. Prijímateľ je povinný informovať poskytovateľa o dodaní tovarov, poskytnutí služieb alebo vykonaní stavebných prác, ktoré boli dodané/poskytnuté alebo vykonané po uhradení preddavkovej platby prijímateľom dodávateľovi/zhotoviteľovi, a to zaslaním zúčtovacej faktúry a prípadne ďalšej podpornej dokumentácie.
20. Povinnosť vrátenia nezúčtovaného rozdielu zálohovej platby najneskôr **do 10 (desať) pracovných dní** od ukončenia lehoty na zúčtovanie poskytnutej zálohovej platby sa vzťahuje aj na preddavkové platby, a to aj v prípade, ak vznikol preplatok zo zúčtovania preddavkovej platby a zo strany prijímateľa ešte nedošlo k predloženiu doplňujúcich údajov k preukázaniu dodania predmetu plnenia. V prípade, ak už zo strany prijímateľa došlo k predloženiu doplňujúcich údajov k preukázaniu dodania predmetu plnenia, prijímateľ je povinný vzniknutý preplatok vrátiť najneskôr spolu s predložením doplňujúcich údajov k preukázaniu dodania predmetu plnenia, nie však neskôr ako 10 pracovných dní od ukončenia lehoty na zúčtovanie poskytnutej zálohovej platby.
21. Prípadný preplatok vzniknutý zo zúčtovania preddavkovej platby je prijímateľ povinný vrátiť poskytovateľovi najneskôr spolu s predložením doplňujúcich údajov k preukázaniu dodania predmetu plnenia. Vysporiadanie identifikovaných nezrovnalostí a vratiek z preddavkových platieb nie je týmto odsekom dotknuté.
22. Prípadný nedoplatok vzniknutý zo zúčtovania preddavkovej platby posudzuje poskytovateľ z hľadiska splnenia podmienok oprávnenosti výdavkov a na základe daného posúdenia rozhodne o jeho oprávnenosti alebo neoprávnenosti.

1. V rámci implementácie finančných nástrojov z prostriedkov poskytnutých prijímateľovi v tranžiach na základe žiadosti o platbu (prevod tranže) a systémom refundácie na základe žiadosti o platbu (refundácia). [↑](#footnote-ref-1)